În încercarea de a crește numărul de angajați și pentru a atenua deficitul de șoferi în sectorul transporturilor și transportului de persoane, Ungaria lansează un program unic.
De la 1 martie, țara vecină va implementa un program prin intermediul căruia va oferi peste 1.000 de permise de conducere gratuite.
Aproximativ 4,32 milioane de euro a alocat statul pentru acest program, a transmis Sándor Czomba, secretar de stat pentru politica de ocupare a forţei de muncă în cadrul Ministerului Economiei Naţionale.
Participanții la program vor avea oportunitatea de a obține permisele de conducere pentru categoriile C, C+E și D, precum și un card care atestă competențele necesare pentru a conduce profesionist.
Condiții pentru obținerea permisului de conducere
Printre cerințele de participare la acest program guvernamental se numără cetățenia maghiară, deținerea unui permis de conducere de categoria B cu o vechime de cel puțin 2 ani, aptitudini medicale adecvate și, în funcție de tipul de pregătire, certificarea competențelor profesionale pentru categoria a II-a sau a III-a.
De asemenea, programul presupune ca participanții să plătească o contribuţie proprie de maximum 30 %, care va fi rambursată integral de către operator după 12 luni de la finalizarea cu succes a formării.
Ulterior, după obținerea permisului de conducere este necesar ca persoana respectivă să se angajeze ca șofer, corespunzător permisului obţinut, notează Hirado.